CELEX: 21986A0610(01)
Language: el
Date: 1986-05-23 00:00:00
Title: Πρωτόκολλο για την ανανέωση της συμφωνίας συνεργασίας μεταξύ της Ευρωπαϊκής Οικονομικής Κοινότητας και του Βασιλείου της Ταϊλάνδης σχετικά με την παραγωγή, την εμπορία και τις συναλλαγές μανιόκας

Avis juridique important

|

21986A0610(01)

Πρωτόκολλο για την ανανέωση της συμφωνίας συνεργασίας μεταξύ της Ευρωπαϊκής Οικονομικής Κοινότητας και του Βασιλείου της Ταϊλάνδης σχετικά με την παραγωγή, την εμπορία και τις συναλλαγές μανιόκας  

Επίσημη Εφημερίδα αριθ. L 155 της 10/06/1986 σ. 0009 - 0010

*****ΠΡΩΤΟΚΟΛΛΟ  για την ανανέωση της συμφωνίας συνεργασίας μεταξύ της Ευρωπαϊκής Οικονομικής Κοινότητας και του Βασιλείου της Ταϋλάνδης σχετικά με την παραγωγή, την εμπορία και τις συναλλαγές μανιόκας  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  αφενός, και  Η ΚΥΒΕΡΝΗΣΗ ΤΟΥ ΒΑΣΙΛΕΙΟΥ ΤΗΣ ΤΑΫΛΑΝΔΗΣ,  αφετέρου,  ΕΧΟΝΤΑΣ πραγματοποιήσει, μετά από αίτηση της κυβέρνησης του Βασιλείου της Ταϋλάνδης, διαβουλεύσεις, σύμφωνα με το άρθρο 9 της συμφωνίας συνεργασίας μεταξύ του Βασιλείου της Ταϋλάνδης και της Ευρωπαϊκής Οικονομικής Κοινότητας σχετικά με την παραγωγή, την εμπορία και τις συναλλαγές μανιόκας, που στο εξής καλείται «συμφωνία συνεργασίας»,  ΛΑΜΒΑΝΟΝΤΑΣ ΥΠΟΨΗ το γεγονός ότι, μετά την έναρξη ισχύος της συμφωνίας συνεργασίας, το Βασίλειο της Ταϋλάνδης έγινε συμβαλλόμενο μέρος στη Γενική Συμφωνία Δασμών και Εμπορίου (GATT ),  ΑΝΑΓΝΩΡΙΖΟΝΤΑΣ ότι η συμφωνία συνεργασίας εφαρμόστηκε σωστά,  ΛΑΜΒΑΝΟΝΤΑΣ ΥΠΟΨΗ ότι δεν ήταν δυνατό να υλοποιηθούν όλοι οι στόχοι ανάπτυξης και διαφοροποίησης του γεωργικού τομέα στην Ταϋλάνδη κατά τη διάρκεια της αρχικής πενταετίας και ότι, κατά συνέπεια, θα πρέπει να συνεχιστούν οι προσπάθειες προς την κατεύθυνση αυτή, συμπεριλαμβανομένου, αν αυτό κριθεί αναγκαίο, και του ελέγχου σε επίπεδο υπουργών,  ΕΠΙΒΕΒΑΙΩΝΟΝΤΑΣ την επιθυμία τους να συνεχίσουν τη συμφωνία συνεργασίας,  ΑΠΟΦΑΣΙΣΑΝ να ανανεώσουν τη συμφωνία συνεργασίας, όπως συμπληρώνεται και τροποποιείται, ιδίως σε ό,τι αφορά τα άρθρα 1, 3 και 9, από το παρόν πρωτόκολλο, και όρισαν για το σκοπό αυτό ως πληρεξουσίους:  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ:  Η ΚΥΒΕΡΝΗΣΗ ΤΟΥ ΒΑΣΙΛΕΙΟΥ ΤΗΣ ΤΑΫΛΑΝΔΗΣ:  ΠΟΥ, μετά την ανταλλαγή των πληρεξουσίων εγγράφων τους, τα οποία βρέθηκαν εντάξει,  ΣΥΜΦΩΝΗΣΑΝ ΣΧΕΤΙΚΑ ΜΕ ΤΙΣ ΑΚΟΛΟΥΘΕΣ ΔΙΑΤΑΞΕΙΣ:  Άρθρο 1  Η συμφωνία συνεργασίας παρατείνεται για περίοδο τεσσάρων ετών, η οποία αρχίζει την 1η Ιανουαρίου 1987.  Η συμφωνία θα εξακολουθήσει να ισχύει για διαδοχικές τετραετίες με βάση τις ποσότητες που καθορίζονται για την τετραετία από την 1η Ιανουαρίου 1987 έως τις 31 Δεκεμβρίου 1990, εάν δεν την καταγγείλει ένα από τα δύο μέρη τουλάχιστον ένα έτος πριν από τη λήξη της αρχικής περιόδου ή κάθε άλλης μεταγενέστερης τετραετίας. Η καταγγελία παράγει αποτελέσματα από το τέλος της τετραετίας, στη διάρκεια της οποίας κοινοποιήθηκε.  Ωστόσο, πριν κοινοποιηθεί η καταγγελία της συμφωνίας, κάθε μέρος θα πρέπει να προβεί σε διαβουλεύσεις με το έτερο, προκειμένου να αναζητηθούν λύσεις ή να επιτευχθεί συμφωνία για τροποποιήσεις που να καθιστούν δυνατή τη συνέχιση της ισχύος της συμφωνίας συνεργασίας. Άρθρο 2  1. Για την τετραετία από 1ης Ιανουαρίου 1987 έως 31 Δεκεμβρίου 1990 και για κάθε μεταγενέστερη τετραετή περίοδο, οι συνολικές εξαγόμενες ποσότητες ανέρχονται σε 21 εκατομμύρια τόνους, ανά περίοδο. Ωστόσο, οι εξαγωγές σε καμία περίπτωση δεν θα υπερβαίνουν το ανώτατο όριο των 5,5 εκατομμυρίων τόνων ετησίως.  2. Για να καταστεί δυνατός ο αδιάλειπτος εφοδιασμός σε μανιόκα μεταξύ των ετών 1986 και 1987 και για καθεμία από τις μεταγενέστερες τετραετείς περιόδους μετά το 1991, το Βασίλειο της Ταϋλάνδης μπορεί να εκδώσει πιστοποιητικά εξαγωγής για συμπληρωματική ποσότητα έως 500 000 τόνων κατά το τελευταίο τρίμηνο του 1986, του 1990 και κατά το τελευταίο έτος κάθε μεταγενέστερης τετραετίας, τηρουμένου του ανώτατου ορίου κατ' έτος που αναφέρει η παράγραφος 1. Η ποσότητα αυτή αφαιρείται από την ποσότητα προς εξαγωγή που καθορίζεται για την αμέσως επόμενη τετραετία.  Άρθρο 3  1. Ευρωπαϊκή Οικονομική Κοινότητα θα συνεχίσει, όσον αφορά τις συμφωνημένες ποσότητες, να επιβάλλει ανώτατη εισφορά 6 % κατ' αξία στις εισαγωγές ρίζας μανιόκας και προϊόντων με βάση τη μανιόκα που ήδη εισάγονται δυνάμει της συμφωνίας συνεργασίας · τα προϊόντα αυτά περιλαμβάνουν σκληρούς σβόλους που προέρχονται από επεξεργασία κατά την οποία οι ρίζες μανιόκας αλευροποιούνται πριν μετατραπούν σε σβόλους. Αναγνωρίζεται ότι οι τεχνολογικές βελτιώσεις στην επεξεργασία της μανιόκας για τη διευκόλυνση της μεταφοράς της ή/και για την επίλυση περιβαλλοντολογικών προβλημάτων θα πρέπει να ελέγχονται από τη μεικτή ομάδα εργασίας που συστάθηκε σύμφωνα με το άρθρο 7 της συμφωνίας συνεργασίας.  2. Οι διατάξεις της παραγράφου 1 δεν θίγονται από την έναρξη ισχύος του νέου εναρμονισμένου συστήματος δασμολογικής κατάταξης.  3. Ωστόσο, το παρόν άρθρο δεν επηρεάζει ούτε θίγει τον μελλοντικό καθορισμό:  α) των προϊόντων που καλύπτονται από την αρχική κοινοτική δέσμευση στη GATT, η οποία προς το παρόν έχει ανασταλεί, ή  β) των προϊόντων που καλύπτονται από το σημερινό καθεστώς της GATT, οι οποίες περιλαμβάνουν την προσωρινή αναστολή της δέσμευσης της Κοινότητας στη GATT, που έχει αντικατασταθεί από δασμολογική ποσόστωση.  4. Οποιοσδήποτε μελλοντικός ορισμός ή ερμηνεία της δέσμευσης της Κοινότητας στη GATT ή του καθεστώτος προσωρινής αναστολής που αναφέρει η παράγραφος 3 δεν θα επηρεάσει τη συμφωνία συνεργασίας.  Άρθρο 4  Το παρόν πρωτόκολλο συντάσσεται σε δύο αντίγραφα στην αγγλική, γαλλική, γερμανική, δανική, ελληνική, ισπανική, ιταλική, ολλανδική, πορτογαλική και ταϋλανδική γλώσσα και όλα τα κείμενα είναι εξίσου αυθεντικά.